
Recurs de reposició contra el requeriment de traduir al castellà els escrits presentats (model 1)


Jutjat de Primera Instància núm. .............
Procediment ordinari núm. .............


AL JUTJAT

................., procurador/a dels tribunals de ................., en representació de ................., en les actuacions del procediment ................., comparec i

M A N I F E S T E

Que he rebut la notificació de la diligència d’ordenació en data ............. que, entre altres qüestions, ordena:

“Requiérase a la parte demandada a fin de que en el plazo de DIEZ DÍAS aporte el escrito de contestación a la demanda debidamente traducido al castellano.” (Transcriviu el fragment que corresponga en el vostre cas.)

A l’empara dels articles 451.1 i 452.1 de la Llei d’enjudiciament civil (LEC), interpose recurs de reposició contra el requeriment transcrit, perquè infringeix l’article 231 de la Llei orgànica del poder judicial (LOPJ) i el 142 de la LEC.

A L · L E G A C I O N S

1. Sobre el dret lingüístic d’aquesta part

L’article 3.2 de la Constitució estableix que “les altres llengües espanyoles seran també oficials en les respectives Comunitats Autònomes d’acord amb els seus Estatuts”.


En el cas que ens ocupa, l’article 6 de l’Estatut d’autonomia de la Comunitat Valenciana diu (la negreta és nostra):

Article sext 
1. La llengua pròpia de la Comunitat Valenciana és el valencià. 
2. L’idioma valencià és l’oficial a la Comunitat Valenciana, igual que ho és el castellà, que és l’idioma oficial de l’Estat. Tots tenen dret a conéixer-los i a usar-los i a rebre l’ensenyament del, i en, idioma valencià. 
3. La Generalitat garantirà l’ús normal i oficial de les dos llengües, i adoptarà les mesures necessàries per tal d’assegurar-ne el seu coneixement. 
4. Ningú no podrà ser discriminat per raó de la seua llengua.
5. S’atorgarà especial protecció i respecte a la recuperació del valencià.
6. La llei establirà els criteris d’aplicació de la llengua pròpia en l’Administració i l’ensenyament. 
7. Es delimitaran per llei els territoris en els quals predomine l’ús d’una llengua o de l’altra, així com els que puguen ser exceptuats de l’ensenyament i de l’ús de la llengua pròpia de la Comunitat Valenciana. 
8. L’Acadèmia Valenciana de la Llengua és la institució normativa de l’idioma valencià.


Així mateix, l’article 12 de la Llei 4/1983, d’ús i ensenyament del valencià especifica, en l’àmbit de la justícia, que:

“Article 12
1. D’acord amb el que disposa la present Llei, tots els ciutadans tenen el dret de poder adreçar-se a l’Administració de Justícia en la llengua oficial que creguen convenient d’usar, sense que se’ls puga exigir cap mena de traducció i sense que se’n puga seguir retard o demora en la tramitació de llurs pretensions.
2. Totes les actuacions, documents i escrits, realitzats o redactats en valencià davant els Tribunals de Justícia i les que aquests duguen a terme en la mateixa llengua, tenen plena validesa i eficàcia.”

També l’article 231 de la LOPJ disposa la possibilitat d’emprar les llengües oficials de les comunitats autònomes, així com la validesa i l’eficàcia dels documents presentats en aquestes llengües:

“3. Les parts, els seus representants i els qui els dirigeixin, així com els testimonis i perits, poden utilitzar la llengua que sigui també oficial a la comunitat autònoma en el territori de la qual tinguin lloc les actuacions judicials, tant en manifestacions orals com escrites.
4. Les actuacions judicials fetes i els documents presentats en l’idioma oficial d’una comunitat autònoma tenen, sense necessitat de traducció al castellà, plena validesa i eficàcia.
S’han de traduir d’ofici quan hagin de tenir efectes fora de la jurisdicció dels òrgans judicials situats en la comunitat autònoma, [...]. També s’han de traduir quan així ho disposin les lleis o a instància de part que al·legui indefensió.”

L’article 142 de la LEC té una redacció pràcticament igual al precepte que acab de transcriure.

Així mateix, els articles 10 i 11 de la Llei orgànica 5/2024, d’11 de novembre, del dret de defensa, diuen:

“Article 10. Drets davant els tribunals i en les seves relacions amb l’Administració de justícia

Els titulars del dret de defensa davant els tribunals i en les seves relacions amb l’Administració de justícia tenen, entre d’altres, els drets següents: [...]

c) A utilitzar les llengües oficials en el territori de la seva comunitat autònoma, d’acord amb el que preveuen l’article 231 de la Llei orgànica 6/1985, d’1 de juliol, els estatuts d’autonomia i la resta de l’ordenament jurídic.

d) En els processos davant òrgans amb jurisdicció a tot l’Estat, a utilitzar qualsevol de les llengües oficials de la comunitat autònoma on resideixin o on s’hagin iniciat les actuacions judicials, així com a rebre en qualsevol d’aquestes llengües les comunicacions produïdes.

Article 11. Dret a intèrpret i/o traductor

Si l’ús d’una llengua determinada, especialment la materna o una de les llengües oficials a les comunitats autònomes, contribueix a garantir l’exercici del dret de defensa, el jutjat o el tribunal ha de posar a disposició dels intervinents que ho requereixin els mecanismes pertinents d’interpretació i/o traducció.”

Del que acabe d’exposar es desprèn:

1. Que les parts tenen dret a utilitzar el valencià davant els jutjats i tribunals de la Comunitat Valenciana en totes les actuacions orals i escrites, les quals són vàlides sense que calga traduir-les.

2. Que en determinades circumstàncies el jutjat o tribunal pot acordar “d’ofici” la traducció al castellà de les actuacions, sense que es puga exigir cap classe de traducció a la part que utilitze el valencià.

3. Que una de les circumstàncies que faculten el jutjat o tribunal per acordar la traducció d’ofici és l’al·legació de part d’indefensió per desconeixement de la llengua.

Així doncs, en vista de la normativa transcrita, queda palès que no es pot obligar aquesta part a presentar “el escrito de contestación a la demanda debidamente traducido al castellano”. 

2. El requeriment de la diligència d’ordenació

S’ha de reconèixer que aquest requeriment no ha estat una exigència espontàniament sorgida del Jutjat, perquè amb anterioritat se’ns va traslladar per còpia anticipada un escrit de l’actora de data ........ . Tot i que a la diligència d’ordenació objecte d’aquest recurs no s’esmenta aquest escrit, s’hi manifestava, respecte a la contestació a la demanda, el següent:

“que estando el mismo escrito en catalán [o valenciano], se interesa que se facilite una copia del mismo en castellano a fin de poder comprender de una manera nítida su contenido, ya que de otra forma se generaría indefensión a esta parte.”

Fixem-nos que la mateixa actora no demana que nosaltres aportem una traducció, sinó que utilitza l’impersonal “se facilite”. En efecte, el dret a utilitzar el valencià es materialitza en el fet que no pot carregar-se a la part —que fa ús del dret esmentat— el temps, el cost, ni la realització de la traducció al castellà, i per això té tot el sentit que la LOPJ, la LEC i la Llei 5/2024 establisquen que la traducció s’ha d’acordar —i s’ha de fer— d’ofici, perquè és l’Administració la qui ha de garantir el legítim dret d’opció. En el cas que ens ocupa, si s’ha de fer la traducció, el Jutjat l’haurà de demanar a la unitat administrativa de l’Administració de justícia de la Comunitat Valenciana de ................. .

Per tant,

DEMANE AL JUTJAT: 
1. Que tinga per interposat aquest recurs de reposició contra la diligència d’ordenació de ................., amb relació al requeriment indicat.
2. Que estime aquest recurs.
3. Que deixe sense efecte el requeriment que ha fet a aquesta part i aporte la contestació a la demanda traduïda al castellà.

.........., ....... de ......... de 20....


(signatura)

